‘Geen bewyse’ van terreurbedreiging(Argieffoto: Gauteng.net) Die Suid-Afrikaanse regering het ŉ waarskuwing van die Amerikaanse ambassade in die land oor ŉ moontlike terreuraanval in Sandton in Johannesburg, verwerp en sê geen bewyse hiervoor is tot dusver verskaf nie. Die Amerikaanse ambassade in Johannesburg het Woensdag die waarskuwing oor ŉ aanval wat glo Saterdag of Sondag kan plaasvind, uitgereik. Die waarskuwing lui dat inligting ontvang is dat terroriste ŉ aanval op ŉ groot groep mense by ŉ ongespesifiseerde plek in die Sandton-omgewing beplan. Geen spesifieke besonderhede oor die tyd, metode of teiken is egter bekend nie. In response to the numerous inquiries the U.S. Mission to South Africa has received, kindly note the safety alert issued earlier today.https://t.co/IiMEIMdM6a — US Embassy SA (@USEmbassySA) October 26, 2022 Mondli Gungubele, minister in die presidensie, het aan die SAUK gesê die Suid-Afrikaanse regering het die waarskuwing met die VSA opgevolg en gevra vir bewyse, maar niks is verskaf nie. “Ek het met my veiligheidseenheid opgevolg. Ek wil uit die staanspoor sê hulle is effens verontrus omdat hulle sê daar is ŉ alarm wat afgaan. Tot nou is dit nie deur enige bewyse gesteun nie,” het Gungubele gesê. Verskeie kenners het egter reeds gemaan dat die waarskuwing nie ligtelik opgeneem moet word nie. Die Suid-Afrikaanse staatsveiligheidsdienste het verlede jaar onder skerp kritiek deurgeloop weens sy oënskynlike gebrek aan intelligensie oor die grootskaalse onluste in veral KwaZulu-Natal en Gauteng wat eindelik honderde lewens geëis het en miljarde rande se skade veroorsaak het. Die Amerikaanse ambassade in Suid-Afrika het op 11 Oktober, ná die moord op ŉ Duitse toeris naby die Numbi-hek van die Krugerwildtuin, ook ŉ waarskuwing aan sy burgers uitgereik om ekstra waaksaam te wees. Vincent Magwenya, woordvoerder van die president, het Woensdagaand ook gesê Suid-Afrika neem kennis van die waarskuwing en dat dit “standaard kommunikasie” van die Amerikaanse regering aan sy burgers is. “Dit is die verantwoordelikheid van die Suid-Afrikaanse veiligheidsmagte om te verseker dat almal in ons land veilig voel.” Magwenya sê wetstoepassingsowerhede gaan voort om enige bedreiging vir burgers, die land en Suid-Afrika se soewereiniteit te monitor. “Bedreigings word deurlopend geassesseer en optrede volg om die veiligheid van almal te verseker. Sou die behoefte ontstaan, sal die Suid-Afrikaanse regering die eerste wees om die publiek oor enige naderende bedreiging in te lig.”